钦定古今图书集成/理学汇编/学行典/第074卷 > 胡居仁居业录 > 《语录》
## 钦定古今图书集成/理学汇编/学行典/第074卷 > 胡居仁居业录 > 《语录》

权，与经本非二理。权者，称锤之名，能知轻重，而处不
失当。《经》是常法。如两事同至，皆当依经而行。或不能
兼尽，必有一轻一重，则当从其重者。如两事皆重，则
当详审而并处之。如夫妇人伦，重于告礼，如告而得
娶，得以两尽，是《经》也。告不得妻，则废人伦而重父之
过，故不告而娶，所以从其重者，而处不失当，岂不是
权？如尧舜得子贤以继其位，此常道也。又使其宗庙
享之，是两尽其道。然使不肖子居君位，必至亡国，是
误天下生民，而宗庙亦灭。故传位于贤，则生民不失
所，朱均亦无后患。是以传子为轻，君天下为重也。权
所以济经，如一两是一两，如十两是十两，不失分铢，
此正天理之精微处，非圣贤不能用，后世学不及此。
有以苟且从俗为权者。以机变处事为权者。故权变
权术之学兴于是。背乎经。非所以济经也。